CELEX: 32020D1605
Language: el
Date: 2020-10-30 00:00:00
Title: Εκτελεστική απόφαση (ΕΕ) 2020/1605 της Επιτροπής της 30ής Οκτωβρίου 2020 για την περάτωση της μερικής ενδιάμεσης επανεξέτασης των μέτρων αντιντάμπινγκ και των αντισταθμιστικών μέτρων που εφαρμόζονται στις εισαγωγές ορισμένων συστημάτων ηλεκτροδίων γραφίτη καταγωγής Ινδίας

3.11.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 363/1
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/1605 ΤΗΣ ΕΠΙΤΡΟΠΗΣ
         της 30ής Οκτωβρίου 2020
         για την περάτωση της μερικής ενδιάμεσης επανεξέτασης των μέτρων αντιντάμπινγκ και των αντισταθμιστικών μέτρων που εφαρμόζονται στις εισαγωγές ορισμένων συστημάτων ηλεκτροδίων γραφίτη καταγωγής Ινδίας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (στο εξής: βασικός κανονισμός αντιντάμπινγκ) (1), και ιδίως το άρθρο 11 παράγραφος 3,
         Έχοντας υπόψη τον κανονισμό (ΕΕ) 2016/1037 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Ένωσης (στο εξής: ο βασικός κανονισμός κατά των επιδοτήσεων) (2), και ιδίως το άρθρο 19,
         Εκτιμώντας τα ακόλουθα:
         A.   ΔΙΑΔΙΚΑΣΊΑ
         
         1.   Προηγούμενες έρευνες και ισχύοντα μέτρα αντιντάμπινγκ
         
         
                     (1)
                  
                  
                     Τα μέτρα αντιντάμπινγκ και τα μέτρα κατά των επιδοτήσεων εφαρμόζονται στις εισαγωγές ορισμένων συστημάτων ηλεκτροδίων γραφίτη (στο εξής: ηλεκτρόδια γραφίτη), καταγωγής Ινδίας (στο εξής: οικεία χώρα) από το 2004. Τα μέτρα παρατάθηκαν το 2010 και το 2017. Τα μέτρα που ισχύουν επί του παρόντος είναι οριστικός δασμός αντιντάμπινγκ και αντισταθμιστικός δασμός που επιβλήθηκαν με τον εκτελεστικό κανονισμό (ΕΕ) 2017/422 της Επιτροπής (3) και τον εκτελεστικό κανονισμό (ΕΕ) 2017/421 της Επιτροπής (4).
                  
               
                     (2)
                  
                  
                     Το τρέχον επίπεδο των δασμών για τους δύο Ινδούς παραγωγούς είναι 7 % για την Hindustan Electro Graphite (HEG) Limited (στο εξής:HEG) και 15,7 % για την Graphite India Limited (στο εξής: GIL) και για όλες τις άλλες εταιρείες. Η HEG υπόκειται σε αντισταθμιστικό δασμό 7 % και δασμό αντιντάμπινγκ 0 %.
                  
               2.   Αίτηση μερικής ενδιάμεσης επανεξέτασης που περιορίζεται στη ζημία
         
         
                     (3)
                  
                  
                     Η αίτηση επανεξέτασης υποβλήθηκε από την εταιρεία HEG (στο εξής: αιτών), παραγωγό-εξαγωγέα από την Ινδία. Η επανεξέταση περιορίζεται, ως προς το πεδίο εφαρμογής της, στην εξέταση της ζημίας.
                  
               
                     (4)
                  
                  
                     Στην αίτηση επανεξέτασης, ο αιτών ανέφερε δύο βασικά ζητήματα: μεταβολές στη σύνθεση του ενωσιακού κλάδου παραγωγής και παγκόσμια έλλειψη ηλεκτροδίων γραφίτη, με αποτέλεσμα τη μαζική αύξηση των παγκόσμιων τιμών των ηλεκτροδίων γραφίτη και, κατά συνέπεια, της κερδοφορίας των παραγωγών της, συμπεριλαμβανομένων των παραγωγών της Ένωσης. Ο αιτών ισχυρίστηκε ότι οι παραγωγοί της Ένωσης επωφελήθηκαν από σημαντικά καλά περιθώρια κέρδους και δεν βρίσκονταν πλέον σε ευάλωτη κατάσταση. Ο αιτών κατέληξε στο συμπέρασμα ότι η εξακολούθηση της επιβολής μέτρων, η οποία είχε βασιστεί στο επίπεδο της ζημίας που είχε καθοριστεί προγενέστερα, δεν είναι πλέον αναγκαία για την αντιστάθμιση των επιπτώσεων της ζημιογόνου πρακτικής ντάμπινγκ και επιδοτήσεων, όπως είχαν προσδιοριστεί προγενέστερα.
                  
               3.   Έναρξη μερικής ενδιάμεσης επανεξέτασης που περιορίζεται στη ζημία
         
         
                     (5)
                  
                  
                     Η Επιτροπή, αφού κατέληξε στο συμπέρασμα, ότι υπήρχαν επαρκή αποδεικτικά στοιχεία που δικαιολογούν την έναρξη μερικής ενδιάμεσης επανεξέτασης, και κατόπιν ενημέρωσης των κρατών μελών, ανακοίνωσε την έναρξη μερικής ενδιάμεσης επανεξέτασης σύμφωνα με το άρθρο 11 παράγραφος 3 του βασικού κανονισμού αντιντάμπινγκ και με το άρθρο 19 του βασικού κανονισμού κατά των επιδοτήσεων στις 2 Μαρτίου 2020. Αυτό έγινε με ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης (5) (στο εξής: ανακοίνωση για την έναρξη διαδικασίας).
                  
               
                     (6)
                  
                  
                     Η Επιτροπή ενημέρωσε επίσημα τον αιτούντα, τις αρχές της χώρας εξαγωγής, τους άλλους γνωστούς παραγωγούς-εξαγωγείς και τους μη συνδεδεμένους εισαγωγείς, τον κλάδο παραγωγής της Ένωσης και τους γνωστούς χρήστες του υπό επανεξέταση προϊόντος για την έναρξη της έρευνας μερικής ενδιάμεσης επανεξέτασης. Τα ενδιαφερόμενα μέρη είχαν την δυνατότητα να γνωστοποιήσουν γραπτώς τις απόψεις τους και να ζητήσουν ακρόαση.
                  
               4.   Έρευνα
         
         
                     (7)
                  
                  
                     Για να λάβει τις αναγκαίες για την έρευνά της πληροφορίες, η Επιτροπή συνέταξε ερωτηματολόγια για τους παραγωγούς-εξαγωγείς, τους παραγωγούς της Ένωσης και τους εισαγωγείς της Ένωσης.
                  
               
                     (8)
                  
                  
                     Όλα τα ενδιαφερόμενα μέρη κλήθηκαν επίσης να γνωστοποιήσουν τις απόψεις τους, να υποβάλουν πληροφορίες και να προσκομίσουν αποδεικτικά στοιχεία. Αρκετοί ενωσιακοί χρήστες ηλεκτροδίων γραφίτη, και ιδίως η European Steel Association (EUROFER), υπέβαλαν πληροφορίες.
                  
               4.1.   Δειγματοληψία και ερωτηματολόγια
         
         4.1.1.   Παραγωγοί-εξαγωγείς
         
                     (9)
                  
                  
                     Η Επιτροπή απέστειλε ερωτηματολόγια στους γνωστούς παραγωγούς-εξαγωγείς στην Ινδία. Λόγω του μικρού αριθμού παραγωγών-εξαγωγέων, η επιλογή του δείγματος δεν ήταν αναγκαία στην προκειμένη περίπτωση. Η HEG υπέβαλε απάντηση στο ερωτηματολόγιο.
                  
               4.1.2.   Παραγωγοί της Ένωσης
         
                     (10)
                  
                  
                     Λόγω του μεγάλου αριθμού των οικείων ενωσιακών παραγωγών και προκειμένου να ολοκληρωθεί η έρευνα εντός των προβλεπόμενων προθεσμιών, η Επιτροπή αποφάσισε να περιορίσει σε εύλογο αριθμό τους ενωσιακούς παραγωγούς που θα συμμετάσχουν στην έρευνα, επιλέγοντας σχετικό δείγμα (η εν λόγω διαδικασία αναφέρεται επίσης ως «δειγματοληψία»). Η δειγματοληψία πραγματοποιήθηκε σύμφωνα με το άρθρο 17 του βασικού κανονισμού αντιντάμπινγκ και το άρθρο 27 του βασικού κανονισμού κατά των επιδοτήσεων.
                  
               
                     (11)
                  
                  
                     Μετά την έναρξη της διαδικασίας επιλέχθηκε δείγμα παραγωγών της Ένωσης που αντιπροσωπεύουν ποσοστό άνω του 80 % του εκτιμώμενου συνολικού όγκου παραγωγής ηλεκτροδίων γραφίτη στην Ένωση, χωρίς να έχουν ληφθεί σχόλια για το δείγμα. Οι επιλεγείσες στο δείγμα εταιρείες ήταν η GrafTech France S.N.C., η GrafTech Iberica S.L., η Showa Denko Carbon Spain S.A. και η Tokai Erftcarbon GmbH.
                  
               4.1.3.   Μη συνδεδεμένοι εισαγωγείς
         
                     (12)
                  
                  
                     Δεν αναγγέλθηκαν ενωσιακοί εισαγωγείς στη διαδικασία.
                  
               4.2.   Ακροάσεις
         
         
                     (13)
                  
                  
                     Στις 17 Ιουλίου 2020 πραγματοποιήθηκε ακρόαση με τρεις εταιρείες / ομίλους εταιρειών του ενωσιακού κλάδου παραγωγής και τους νόμιμους εκπροσώπους τους.
                  
               5.   Περίοδος της έρευνας επανεξέτασης
         
         
                     (14)
                  
                  
                     Η περίοδος για την έρευνα της ζημίας ήταν το διάστημα από την 1η Ιανουαρίου 2019 έως τις 31 Δεκεμβρίου 2019 (στο εξής: περίοδος της έρευνας επανεξέτασης). Η περίοδος της εξέτασης των τάσεων που είχαν σχέση με την εκτίμηση της ζημίας κάλυψε την περίοδο από την 1η Ιανουαρίου 2016 έως το τέλος της περιόδου έρευνας επανεξέτασης (στο εξής: εξεταζόμενη περίοδος).
                  
               Β.   ΥΠΟ ΕΠΑΝΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ
         
         1.   Υπό επανεξέταση προϊόν
         
         
                     (15)
                  
                  
                     Το υπό επανεξέταση προϊόν είναι ηλεκτρόδια από γραφίτη του είδους που χρησιμοποιείται για ηλεκτρικές καμίνους, με φαινόμενη πυκνότητα 1,65 g/cm3 ή μεγαλύτερη και με ηλεκτρική αντίσταση 6,0 μ.Ω.m ή μικρότερη και θηλές που χρησιμοποιούνται για τέτοια ηλεκτρόδια, είτε εισάγονται από κοινού είτε χωριστά, καταγωγής Ινδίας (στο εξής: ηλεκτρόδια γραφίτη ή υπό επανεξέταση προϊόν), τα οποία επί του παρόντος υπάγονται στους κωδικούς ΣΟ ex 8545 11 00 (κωδικός TARIC 8545110010) και ex 8545 90 90 (κωδικός TARIC 8545909010).
                  
               
                     (16)
                  
                  
                     Τα ηλεκτρόδια γραφίτη χρησιμοποιούνται για την παραγωγή χάλυβα. Χρησιμοποιούνται κυρίως ως υλικό εισροής σε καμίνους ηλεκτρικού τόξου για την παραγωγή χάλυβα από απορρίμματα χάλυβα.
                  
               
                     (17)
                  
                  
                     Η κύρια πρώτη ύλη που χρησιμοποιείται για την παραγωγή ηλεκτροδίων γραφίτη είναι ο βελονοειδής οπτάνθρακας. Ο βελονοειδής οπτάνθρακας χρησιμοποιείται επίσης στον κλάδο παραγωγής μπαταριών ιόντων λιθίου.
                  
               2.   Ομοειδές προϊόν
         
         
                     (18)
                  
                  
                     Το υπό επανεξέταση προϊόν και το προϊόν που παράγεται και πωλείται από τον ενωσιακό κλάδο παραγωγής έχουν τα ίδια βασικά χαρακτηριστικά.
                  
               
                     (19)
                  
                  
                     Κατά συνέπεια, η Επιτροπή κατέληξε στο συμπέρασμα ότι τα εν λόγω προϊόντα είναι ομοειδή κατά την έννοια του άρθρου 1 παράγραφος 4 του βασικού κανονισμού αντιντάμπινγκ και του άρθρου 2 του βασικού κανονισμού κατά των επιδοτήσεων.
                  
               Γ.   ΔΙΑΡΚΗΣ ΧΑΡΑΚΤΗΡΑΣ ΤΩΝ ΜΕΤΑΒΑΛΛΟΜΕΝΩΝ ΣΥΝΘΗΚΩΝ
         
         
                     (20)
                  
                  
                     Σύμφωνα με το άρθρο 11 παράγραφος 3 του βασικού κανονισμού αντιντάμπινγκ και το άρθρο 19 του βασικού κανονισμού κατά των επιδοτήσεων, η Επιτροπή εξέτασε κατά πόσον οι συνθήκες βάσει των οποίων θεσπίστηκαν τα ισχύοντα μέτρα έχουν μεταβληθεί σημαντικά και κατά πόσον η μεταβολή αυτή έχει διαρκή χαρακτήρα.
                  
               
                     (21)
                  
                  
                     Στην αίτηση επανεξέτασης, ο αιτών υποστήριξε ότι είχαν επέλθει δύο σημαντικές αλλαγές διαρκούς χαρακτήρα μετά την προηγούμενη επανεξέταση ενόψει της λήξης ισχύος των μέτρων για τα ηλεκτρόδια γραφίτη και ότι, ως εκ τούτου, τα μέτρα δικαιολογούσαν την εκ νέου αξιολόγηση των συμπερασμάτων σχετικά με τη ζημία. Πρώτον, ο αιτών προέβαλε αλλαγές στη σύνθεση του κλάδου παραγωγής της Ένωσης, ιδίως την πώληση από τον (ευρωπαϊκό) όμιλο SGL του συνόλου του επιχειρηματικού τομέα ηλεκτροδίων γραφίτη στην (ιαπωνική) Showa Denko και την (ιαπωνική) Tokai. Δεύτερον, ο αιτών ισχυρίστηκε ότι «η θεμελιώδης και διαρκής μετατόπιση από την παραγωγή υψικαμίνου στην παραγωγή καμίνου ηλεκτρικού τόξου οδήγησε σε μετατόπιση της ζήτησης ηλεκτροδίων γραφίτη σε παγκόσμιο επίπεδο και σε παγκόσμια έλλειψη στον εφοδιασμό ηλεκτροδίων γραφίτη», προκαλώντας επίσης ουσιαστική και διαρκή αύξηση των τιμών των ηλεκτροδίων γραφίτη.
                  
               1.   Ισχυρισμός σχετικά με αλλαγές στη σύνθεση του κλάδου παραγωγής της Ένωσης
         
         
                     (22)
                  
                  
                     Όσον αφορά τη μεταβολή στη σύνθεση του κλάδου παραγωγής της Ένωσης, ο αιτών ισχυρίστηκε ότι η αγορά από τη Showa Denko του ευρωπαϊκού επιχειρηματικού τομέα ηλεκτροδίων γραφίτη της SGL και η αγορά από την εταιρεία Tokai του αμερικανικού επιχειρηματικού τομέα παραγωγής ηλεκτροδίων γραφίτη της SGL είχε ως αποτέλεσμα αλλαγές ιδιοκτησίας και εταιρικής δομής σε δύο από τους τρεις κύριους παραγωγούς της Ένωσης και επέβαλε την εκ νέου αξιολόγηση της ζημίας. Ο αιτών ισχυρίστηκε περαιτέρω ότι οι δύο συναλλαγές είχαν ως αποτέλεσμα τη σημαντική συγκεντροποίηση των προμηθευτών ηλεκτροδίων γραφίτη στην ΕΕ και παγκοσμίως, η οποία, με τη σειρά της, είχε ως αποτέλεσμα τη μείωση του αριθμού των παραγωγών ηλεκτροδίων γραφίτη (εκτός Κίνας) και, ως εκ τούτου, τον περιορισμό του ανταγωνισμού τόσο στην αγορά της Ένωσης όσο και στις παγκόσμιες αγορές. Το αποτέλεσμα ήταν να διατηρηθούν οι υψηλότερες τιμές του προϊόντος σε όλες τις αγορές.
                  
               
                     (23)
                  
                  
                     Η Showa Denko υποστήριξε ότι, πριν από την εξαγορά του ευρωπαϊκού επιχειρηματικού τομέα ηλεκτροδίων γραφίτη της SGL, δεν παρήγε ηλεκτρόδια γραφίτη στην Ένωση. Ως εκ τούτου, η συναλλαγή αντιπροσώπευε απλή μεταβίβαση κυριότητας από έναν όμιλο σε κάποιον άλλο χωρίς σημαντικό αντίκτυπο στην ενωσιακή παραγωγή, εμπορική στρατηγική ή δομή της αγοράς.
                  
               
                     (24)
                  
                  
                     Οι χρήστες της Ένωσης που εκπροσωπούνται από τη EUROFER τόνισαν ότι ο αριθμός των παραγωγών που εξυπηρετούν την παγκόσμια ζήτηση για ηλεκτρόδια γραφίτη είναι τώρα μικρότερος από δέκα, υποστηρίζοντας έτσι το επιχείρημα του αιτούντος.
                  
               
                     (25)
                  
                  
                     Η Επιτροπή επισήμανε ότι η Showa Denko δεν είχε στην ιδιοκτησία της προηγουμένως επιχειρηματικό τομέα με ηλεκτρόδια στην Ένωση. Πριν από την εξαγορά και πριν από την περίοδο της έρευνας επανεξέτασης, η SGL είχε προβεί σε κλείσιμο της παραγωγικής ικανότητας στην Ένωση. Μετά την εξαγορά της ευρωπαϊκής επιχειρηματικής δραστηριότητας ηλεκτροδίων γραφίτη της SGL από τη Showa Denko, ενώ η Showa Denko προέβη σε κάποια μείωση της παραγωγής και των πωλήσεων (6)σύμφωνα με τις εξελίξεις της αγοράς, δεν υπήρξαν σημαντικές εξελίξεις που να επηρεάζουν την παραγωγή του ομοειδούς προϊόντος στην Ένωση κατά την εξεταζόμενη περίοδο. Ως εκ τούτου, η ανάληψη από την Showa Denko της ευρωπαϊκής επιχειρηματικής δραστηριότητας ηλεκτροδίων γραφίτη της SGL δεν μπορεί να εξομοιωθεί με επιχειρηματική συγκεντροποίηση στην αγορά της Ένωσης διαρκούς χαρακτήρα· Αντιθέτως, τα σχετικά στοιχεία έδειξαν ότι, από την εξαγορά το 2017, η Showa Denko συνέχισε τις δραστηριότητες του προκατόχου της στην Ένωση. Κατά συνέπεια, η επανεκτίμηση της ζημίας που υπέστη ο ενωσιακός κλάδος παραγωγής στη βάση της συγκέντρωσης του κλάδου δεν ήταν δικαιολογημένη, δεδομένου ότι η αλλαγή της ιδιοκτησίας ενός ενωσιακού παραγωγού δεν μετέβαλε σημαντικά τη δομή της αγοράς. Όσον αφορά το ζήτημα της μείωσης του ανταγωνισμού που οφείλεται στο γεγονός ότι λιγότεροι παγκόσμιοι προμηθευτές οδηγούν σε σταθερά υψηλότερες τιμές των ηλεκτροδίων γραφίτη, η Επιτροπή διαπίστωσε ότι, αντί να παραμένουν σε σταθερά υψηλότερα επίπεδα, οι παγκόσμιες τιμές των ηλεκτροδίων γραφίτη εξακολούθησαν να μειώνονται (όπως καταδεικνύεται στην αιτιολογική σκέψη(30)) και, ως εκ τούτου, δεν συνιστούν διαρκή μεταβολή που καθιστά αναγκαία την επανεκτίμηση της ζημίας.
                  
               2.   Ισχυρισμός για μετατόπιση στις παγκόσμιες αγορές και αύξηση των τιμών
         
         
                     (26)
                  
                  
                     Όσον αφορά τη μετατόπιση της προσφοράς και της ζήτησης σε παγκόσμιο επίπεδο και την εικαζόμενη σημαντική και διαρκή αύξηση των τιμών των ηλεκτροδίων γραφίτη, ο αιτών υποστήριξε ότι η σημαντική αύξηση της παγκόσμιας τιμής των ηλεκτροδίων γραφίτη, η οποία σημειώθηκε το 2017 και το 2018, ήταν ενδεικτική της αύξησης της παγκόσμιας ζήτησης και προσφοράς που δεν ήταν σε θέση να ανταποκριθεί στη ζήτηση. Ως βασικός λόγος για την αύξηση της ζήτησης αναφέρθηκε η στροφή σε παγκόσμιο επίπεδο από τις υψικαμίνους στις καμίνους ηλεκτρικού τόξου, που χρησιμοποιούν ηλεκτρόδια γραφίτη, στη βιομηχανία χάλυβα. Ως βασικός λόγος της υστέρησης της παγκόσμιας προσφοράς αναφέρθηκε η οριστική παύση λειτουργίας με κυβερνητική εντολή των Κινέζων παραγωγών ηλεκτροδίων γραφίτη για λόγους περιβαλλοντικής αναβάθμισης. Το κλείσιμο αυτό συνέπεσε με την αύξηση της εγχώριας ζήτησης για ηλεκτρόδια γραφίτη από τους Κινέζους παραγωγούς χάλυβα και τον νέο ανταγωνισμό για τον βελονοειδή οπτάνθρακα (την κύρια πρώτη ύλη που χρησιμοποιείται στην παραγωγή ηλεκτροδίων γραφίτη) από τον κλάδο παραγωγής μπαταριών ιόντων λιθίου.
                  
               
                     (27)
                  
                  
                     Επιπλέον, ο αιτών υποστήριξε επίσης ότι, παρά την τρέχουσα κατάσταση προσωρινής επανεξισορρόπησης της προσφοράς και της ζήτησης ηλεκτροδίων γραφίτη, η έλλειψη στην παγκόσμια προσφορά θα αυξηθεί εκ νέου και θα οδηγήσει σε περαιτέρω αύξηση των τιμών στο μέλλον. Σύμφωνα με τον αιτούντα, παρόλο που η παραγωγή ηλεκτροδίων γραφίτη από την Κίνα υπερβαίνει επί του παρόντος την εγχώρια ζήτηση στην Κίνα, η εν λόγω ζήτηση για ηλεκτρόδια γραφίτη θα αυξηθεί κατά πολύ μόλις κατασκευαστούν και λειτουργήσουν με πλήρη ταχύτητα όλες οι νέες μονάδες παραγωγής καμίνου ηλεκτρικού τόξου που προβλέπονται από την περιβαλλοντική αναβάθμιση που δρομολογήθηκε το 2017. Ο αιτών ανέμενε ότι η παραγωγή χάλυβα σε κάμινο ηλεκτρικού τόξου σε παγκόσμιο επίπεδο (και ειδικότερα στην Κίνα) θα αυξηθεί ταχύτερα από την αύξηση της παγκόσμιας παραγωγικής ικανότητας ηλεκτροδίων γραφίτη, με αποτέλεσμα την παγκόσμια έλλειψη προσφοράς και περαιτέρω αυξήσεις των τιμών. Επιπλέον, ο αιτών ισχυρίστηκε ότι οι παγκόσμιες τιμές των ηλεκτροδίων γραφίτη το 2020 δεν μπορούν να θεωρηθούν αντιπροσωπευτικές, καθώς αντικατοπτρίζουν προσωρινές στρεβλώσεις που προκύπτουν από την κρίση COVID-19, συμπεριλαμβανομένης της ζήτησης χάλυβα, τις οποίες ο αιτών αναμένει να ανακάμψουν ήδη από το 2021.
                  
               
                     (28)
                  
                  
                     Προς επίρρωση των στοιχείων που υπέβαλε ο αιτών, οι χρήστες που εκπροσωπούνται από τη EUROFER δήλωσαν ότι οι τιμές μετά το 2017 παρέμειναν σταθερά υψηλότερες από την περίοδο πριν από το 2017 τόσο στην αγορά άμεσης παράδοσης όσο και σε συμβατική βάση και ότι η ζήτηση για προϊόντα γραφίτη αναμενόταν να αυξάνεται συνεχώς τις επόμενες δεκαετίες, καθώς αυξάνεται η παραγωγή καμίνου ηλεκτρικού τόξου. Επιπλέον, η EUROFER τόνισε ότι η ικανότητα των Κινέζων παραγωγών μειώθηκε δραστικά το 2017 ως αποτέλεσμα των μέτρων της κεντρικής κυβέρνησης με στόχο τον περιορισμό της ρύπανσης. Ο αριθμός των εγκαταστάσεων παραγωγής βελονοειδούς οπτάνθρακα παρέμεινε εξαιρετικά περιορισμένος σε παγκόσμιο επίπεδο. Η EUROFER ισχυρίστηκε ότι ο ενωσιακός κλάδος παραγωγής χάλυβα είναι ιδιαίτερα εκτεθειμένος στην αστάθεια των τιμών των συντελεστών παραγωγής, όπως τα ηλεκτρόδια γραφίτη.
                  
               
                     (29)
                  
                  
                     Ο κοινός νόμιμος εκπρόσωπος τριών εταιρειών / ομίλων εταιρειών του ενωσιακού κλάδου παραγωγής ισχυρίστηκε ότι η σημαντική αύξηση της ζήτησης και η παράλληλη υστέρηση στην προμήθεια ηλεκτροδίων γραφίτη κατά την περίοδο 2017-2018 ήταν μια ιδιαίτερη κατάσταση που προέκυψε από την προσωρινή ανισορροπία της προσφοράς και της ζήτησης. Η ανισορροπία αυτή οφείλεται στην χρονική σύγκλιση διαφόρων παραγόντων: α) την ανάκαμψη της παγκόσμιας οικονομίας και την αντίστοιχη αυξημένη ζήτηση για χάλυβα που παράγεται με περισσότερο φιλικό προς το περιβάλλον τρόπο (μέσω καμίνων ηλεκτρικού τόξου που χρειάζονταν ηλεκτρόδια γραφίτη για την παραγωγή)· β) το προσωρινό κλείσιμο της κινεζικής παραγωγής ηλεκτροδίων γραφίτη για περιβαλλοντική αναβάθμιση με κυβερνητική εντολή· και γ) αύξηση του ανταγωνισμού για βελονοειδή οπτάνθρακα (μια κρίσιμη πρώτη ύλη για την παραγωγή ηλεκτροδίων γραφίτη) από τον κλάδο παραγωγής μπαταριών ιόντων λιθίου. Η προσωρινή ανισορροπία έληξε το 2019, έτος κατά το οποίο πολλοί Κινέζοι παραγωγοί ηλεκτροδίων γραφίτη ξανάρχισαν την παραγωγή με αυξημένες ικανότητες και αύξησαν τις παγκόσμιες εξαγωγές ηλεκτροδίων γραφίτη. Οι τιμές άμεσης παράδοσης μειώθηκαν απότομα καθ’ όλη τη διάρκεια του 2019.
                  
               
                     (30)
                  
                  
                     Η Επιτροπή ξεκίνησε από την αρχή ότι μια μετατόπιση της παγκόσμιας προσφοράς και ζήτησης μπορεί να θεωρηθεί ως σημαντική μεταβολή διαρκούς χαρακτήρα βάσει του άρθρου 11 παράγραφος 3 του βασικού κανονισμού αντιντάμπινγκ και του άρθρου 19 του βασικού κανονισμού κατά των επιδοτήσεων, εάν οι τιμές των ηλεκτροδίων γραφίτη είναι σταθερά και σημαντικά υψηλότερες από τα προηγούμενα επίπεδα. Στην προκειμένη περίπτωση, σημειώθηκε σημαντική αύξηση των τιμών εισαγωγής στην Ένωση για τα ηλεκτρόδια γραφίτη την περίοδο 2017-2018. Ωστόσο, οι τιμές εισαγωγής στην Ένωση άρχισαν να μειώνονται σημαντικά κατά την περίοδο της έρευνας επανεξέτασης (2019). Έως το 2020 οι τιμές των εισαγωγών στην Ένωση είχαν επιστρέψει ακόμη και σε επίπεδα παρόμοια με εκείνα που είχε διαπιστώσει ο κλάδος παραγωγής της Ένωσης κατά τη διάρκεια ορισμένων ετών πριν από το 2017. Ο πίνακας 1 κατωτέρω συνοψίζει την εξέλιξη των τιμών με βάση τα στοιχεία από τις στατιστικές των εισαγωγών που συλλέγονται σύμφωνα με το άρθρο 14 παράγραφος 6 του βασικού κανονισμού αντιντάμπινγκ και το άρθρο 24 παράγραφος 6 του βασικού κανονισμού κατά των επιδοτήσεων (στο εξής: βάση δεδομένων του άρθρου 14 παράγραφος 6).
                     
                        
                     
                        Πηγή: βάση δεδομένων του άρθρου 14 παράγραφος 6
                  
               
                     (31)
                  
                  
                     Η Επιτροπή σημείωσε επίσης ότι η Κίνα εξακολούθησε να εξάγει ηλεκτρόδια γραφίτη σε παγκόσμιο επίπεδο. Αν και οι τιμές των εισαγωγών από την Κίνα στην Ένωση αυξήθηκαν το 2017 και το 2018 σύμφωνα με την παγκόσμια τάση, μειώθηκαν επίσης το 2019 και εξακολούθησαν να μειώνονται στις αρχές του 2020 σύμφωνα με την παγκόσμια τάση. Ομοίως, η τιμή του βελονοειδούς οπτάνθρακα παρουσίαζε πτωτική τάση καθ’ όλη τη διάρκεια του 2019.
                  
               
                     (32)
                  
                  
                     Η Επιτροπή διαπίστωσε ότι η αύξηση των τιμών των εισαγωγών ηλεκτροδίων γραφίτη στην Ένωση ήταν μόνο προσωρινή. Ως εκ τούτου, η εξέλιξη των τιμών δεν επιβεβαίωσε τον ισχυρισμό του αιτούντος ότι υπήρχε παγιωμένη διαρθρωτική αλλαγή της προσφοράς και της ζήτησης του υπό επανεξέταση προϊόντος σε παγκόσμιο επίπεδο. Η εξέλιξη των τιμών αποτελεί ένδειξη της επανεξισορρόπησης της προσφοράς και της ζήτησης μετά από προσωρινή κατάσταση ανισορροπίας. Η εν λόγω παγκόσμια επανεξισορρόπηση της προσφοράς και της ζήτησης επιβεβαιώνεται από τις δημόσιες εκθέσεις των παραγωγών ηλεκτροδίων γραφίτη, συμπεριλαμβανομένων του αιτούντος (7) και των παραγωγών της Ένωσης (8). Όσον αφορά την προσδοκία ότι η ζήτηση για ηλεκτρόδια γραφίτη θα αυξηθεί εκ νέου και θα υπερβεί την προσφορά στο μέλλον, η Επιτροπή δεν ήταν σε θέση να προβεί σε εικασίες όσον αφορά την ακρίβειά της ή τη δυνατότητά της να μεταβάλει μόνιμα τις παγκόσμιες αγορές ηλεκτροδίων γραφίτη, ιδίως υπό το πρίσμα της εξελισσόμενης κατάστασης λόγω της νόσου COVID-19. Ελλείψει οιασδήποτε μόνιμης αλλαγής στις παγκόσμιες αγορές ηλεκτροδίων γραφίτη, η Επιτροπή κατέληξε στο συμπέρασμα ότι η επαναξιολόγηση της ζημίας του ενωσιακού κλάδου παραγωγής δεν ήταν νομικά δικαιολογημένη.
                  
               Δ.   ΚΟΙΝΟΠΟΙΗΣΗ
         
         
                     (33)
                  
                  
                     Τα ενδιαφερόμενα μέρη ενημερώθηκαν για τα βασικά πραγματικά περιστατικά και το σκεπτικό βάσει των οποίων προτάθηκε να περατωθεί η έρευνα και τους παραχωρήθηκε η δυνατότητα να υποβάλουν τις παρατηρήσεις τους. Δεκτά σε ακρόαση έγιναν όλα τα μέρη που υπέβαλαν σχετικό αίτημα.
                  
               
                     (34)
                  
                  
                     Αμέσως πριν από την κοινοποίηση, ο αιτών υπέβαλε περαιτέρω παρατηρήσεις σχετικά με τις αλλαγές στη σύνθεση του ενωσιακού κλάδου παραγωγής και την παγκόσμια ζήτηση για ηλεκτρόδια γραφίτη. Οι παρατηρήσεις αυτές δεν μπορούσαν να ληφθούν υπόψη στο γενικό έγγραφο κοινοποίησης λόγω της καθυστερημένης παραλαβής τους, αλλά τώρα αντικατοπτρίζονται στις αιτιολογικές σκέψεις ανωτέρω. Επιπλέον, ο αιτών επανέλαβε τις παρατηρήσεις αυτές στην επίσημη συνεισφορά του μετά την κοινοποίηση (η οποία εξετάζεται κατωτέρω).
                  
               
                     (35)
                  
                  
                     Παρατηρήσεις σχετικά με την κοινοποίηση ελήφθησαν από την κυβέρνηση της Ινδίας, τον αιτούντα και την «Ευρωπαϊκή ένωση άνθρακα και γραφίτη» (ECGA) που εκπροσωπεί τον κλάδο παραγωγής της Ένωσης.
                  
               
                     (36)
                  
                  
                     Η κυβέρνηση της Ινδίας ισχυρίστηκε ότι δεν ήταν αρκετό να εστιάσει η Επιτροπή στις αλλαγές των συνθηκών του κλάδου ηλεκτροδίων γραφίτη στην Ευρώπη. Ζήτησαν από την Επιτροπή να διενεργήσει πλήρη ανάλυση της ζημίας του ενωσιακού κλάδου παραγωγής με βάση όλες τις παραμέτρους που περιλαμβάνονται στη συμφωνία αντιντάμπινγκ του ΠΟΕ.
                  
               
                     (37)
                  
                  
                     Όπως αναφέρεται στην αιτιολογική σκέψη (31) ανωτέρω, η Επιτροπή κατέληξε στο συμπέρασμα ότι η επανεκτίμηση της ζημίας του ενωσιακού κλάδου παραγωγής δεν ήταν νομικά δικαιολογημένη, διότι δεν είχε διαπιστωθεί μόνιμη αλλαγή στις παγκόσμιες αγορές ηλεκτροδίων γραφίτη. Χωρίς μια τέτοια μόνιμη μεταβολή των συνθηκών βάσει των οποίων επιβλήθηκαν/παρατάθηκαν τα ισχύοντα μέτρα, η αίτηση του αιτούντος για μερική ενδιάμεση επανεξέταση της ζημίας ήταν αβάσιμη. Ως εκ τούτου, η Επιτροπή απέρριψε τον ισχυρισμό και το αίτημα της κυβέρνησης της Ινδίας.
                  
               
                     (38)
                  
                  
                     Ο αιτών ανέπτυξε τον ισχυρισμό του ότι οι πωλήσεις των συμμετοχών της SGL στη Showa Denko στην ΕΕ και στην Tokai στις ΗΠΑ οδήγησαν σε σημαντική συγκεντροποίηση των προμηθευτών ηλεκτροδίων γραφίτη στην ΕΕ και παγκοσμίως. Ο αιτών ισχυρίστηκε ότι η ενοποίηση υπερβαίνει τους ενωσιακούς παραγωγούς που ανήκουν στη Showa Denko. Η συγκεντροποίηση αυτή, όπως υποστήριξε ο αιτών, οδήγησε σε λιγότερους παγκόσμιους παραγωγούς και σε λιγότερο ανταγωνισμό τόσο στην αγορά της Ένωσης όσο και στην παγκόσμια αγορά, γεγονός που επηρεάζει τις τιμές των ηλεκτροδίων γραφίτη και την κερδοφορία άλλων παραγωγών και, ως εκ τούτου, συνιστά διαρθρωτική αλλαγή στην αγορά ηλεκτροδίων γραφίτη. Μία από τις συνέπειες αυτής της συγκεντροποίησης, κατά τον αιτούντα, ήταν η εξαφάνιση σχεδόν των ιαπωνικών εισαγωγών από την αγορά της ΕΕ.
                  
               
                     (39)
                  
                  
                     Ο αιτών επανέλαβε επίσης τον προηγούμενο ισχυρισμό του ότι η παγκόσμια στροφή προς την παραγωγή χάλυβα καμίνου ηλεκτρικού τόξου κατά τα τελευταία έτη συνιστούσε διαρθρωτική αλλαγή στην αγορά, διότι είχε ως αποτέλεσμα διαρθρωτική παγκόσμια αύξηση της ζήτησης για ηλεκτρόδια γραφίτη. Η διαπίστωση της Επιτροπής περί του αντιθέτου, όπως υποστήριξε ο αιτών, βασίστηκε στην εσφαλμένη παραδοχή ότι σημαντική μεταβολή μπορεί να θεωρηθεί ότι έχει διαρκή χαρακτήρα μόνον εάν οι τιμές είναι σταθερά και σημαντικά υψηλότερες από τα επίπεδα που είχαν καθοριστεί προηγουμένως. Οι τιμές δεν πρέπει να υπερβαίνουν σταθερά τα επίπεδα που είχαν καθοριστεί προηγουμένως, ώστε η μεταβολή να είναι διαρκής, διότι αποτελούν έναν μόνο δείκτη της ζήτησης, όπως υποστήριξε ο αιτών.
                  
               
                     (40)
                  
                  
                     Τέλος, ο αιτών ισχυρίστηκε ότι η μείωση των τιμών στην ΕΕ κατά την περίοδο της έρευνας δεν ήταν αποτέλεσμα των εισαγωγών από την Ινδία σε χαμηλές τιμές, αλλά του σημαντικά αυξημένου όγκου των κινεζικών εισαγωγών σε πολύ χαμηλές και μειούμενες τιμές. Το γεγονός ότι δεν έχει διεξαχθεί ακόμη έρευνα για τις εισαγωγές ηλεκτροδίων γραφίτη από την Κίνα επιβεβαιώνει ότι οι παραγωγοί της Ένωσης δεν υπέστησαν σημαντική ζημία από τις εν λόγω εισαγωγές, όπως ισχυρίστηκε ο αιτών. Επιπλέον, το γεγονός ότι οι ινδικές εισαγωγές παρέμειναν σε σημαντικά υψηλότερα επίπεδα τιμών από ό,τι οι κινεζικές εισαγωγές σημαίνει ότι οι εισαγωγές από την Ινδία δεν αποτελούν αιτία ζημίας για τους παραγωγούς της ΕΕ. Ο αιτών ζήτησε πλήρη εκτίμηση της ζημίας των ενωσιακών παραγωγών ηλεκτροδίων γραφίτη και όχι απλώς εξέταση της τιμής.
                  
               
                     (41)
                  
                  
                     Όσον αφορά τον ισχυρισμό του αιτούντος σχετικά με τη συγκέντρωση της αγοράς, τη μείωση του αριθμού των παγκόσμιων παραγωγών και τη μείωση του ανταγωνισμού, στοιχεία που επηρεάζουν στο σύνολό τους τις τιμές και την αποδοτικότητα και, ως εκ τούτου, συνιστούν διαρθρωτική μεταβολή στην αγορά ηλεκτροδίων γραφίτη, η Επιτροπή επισήμανε ότι ο ίδιος ο αιτών είχε αναγνωρίσει ότι υπήρχαν λιγότεροι παγκόσμιοι παραγωγοί μόνον αν εξαιρούνταν οι Κινέζοι παραγωγοί. Μετά την περιβαλλοντική αναβάθμιση της Κίνας που δρομολογήθηκε το 2017, οι αναβαθμισμένοι και νέοι Κινέζοι παραγωγοί ηλεκτροδίων γραφίτη (επαν)εμφανίστηκαν έτοιμοι να εξυπηρετήσουν τη ζήτηση της καμίνου ηλεκτρικού τόξου για ηλεκτρόδια γραφίτη (9). Αυτό οδήγησε σε αυξημένη παγκόσμια προσφορά ηλεκτροδίων γραφίτη και σε πτώση των παγκόσμιων τιμών και, ενώ οι ιαπωνικές εισαγωγές στην ΕΕ ενδέχεται να έχουν μειωθεί απότομα, οι κινεζικές εξαγωγές ηλεκτροδίων γραφίτη αυξάνονται παγκοσμίως (βλ. αιτιολογική σκέψη(31)). Ως εκ τούτου, η Επιτροπή απέρριψε τον ισχυρισμό του αιτούντος.
                  
               
                     (42)
                  
                  
                     Όσον αφορά τον ισχυρισμό του αιτούντος ότι η Επιτροπή βάσισε την εκτίμησή της για σημαντική μεταβολή διαρκούς χαρακτήρα στην παρούσα υπόθεση σε εσφαλμένη βάση, η Επιτροπή υπενθυμίζει ότι διαθέτει περιθώριο εκτίμησης όσον αφορά την αξιολόγηση αυτής της πολύπλοκης κατάστασης. Η Επιτροπή θεώρησε ότι, αν και η τιμή μπορεί να μην είναι ο μόνος δείκτης της ζήτησης στην προκειμένη περίπτωση, είναι απαραίτητος δείκτης για τον καθορισμό σημαντικής αλλαγής διαρκούς χαρακτήρα στη ζήτηση. Ως εκ τούτου, προκειμένου η αύξηση της ζήτησης για ηλεκτρόδια γραφίτη να συνιστά σημαντική μεταβολή διαρκούς χαρακτήρα, οι τιμές των ηλεκτροδίων γραφίτη θα πρέπει να είναι σταθερά και σημαντικά υψηλότερες από τα επίπεδα που είχαν καθοριστεί προηγουμένως. Ως εκ τούτου, η Επιτροπή απέρριψε τον ισχυρισμό του αιτούντος.
                  
               
                     (43)
                  
                  
                     Όσον αφορά τον ισχυρισμό του αιτούντος ότι οι ινδικές εισαγωγές δεν προκαλούν ζημία στους παραγωγούς της Ένωσης, η Επιτροπή επανέλαβε ότι το καθεστώς ζημίας των ενωσιακών παραγωγών δεν αξιολογήθηκε κατά τη διάρκεια της παρούσας έρευνας, διότι η επανεξέταση αυτή δεν κρίθηκε νομικά δικαιολογημένη (αιτιολογική σκέψη (32)) και απέρριψε εκ νέου την έκκληση του αιτούντος για πλήρη εκτίμηση της ζημίας στην Ένωση. Επιπλέον, η Επιτροπή τόνισε ότι δεν μπορούν να συναχθούν συμπεράσματα από την παρούσα ενδιάμεση επανεξέταση σχετικά με τη ζημία που υπέστησαν οι παραγωγοί της Ένωσης — είτε ενδέχεται να προκληθει από εισαγωγές από την Ινδία είτε από αλλού — πέραν του συμπεράσματος που προέκυψε κατά την επανεξέταση ενόψει της λήξης ισχύος των μέτρων του 2017.
                  
               
                     (44)
                  
                  
                     Η ECGA εξέφρασε την ικανοποίησή της για την απόφαση της Επιτροπής να περατώσει αυτή τη μερική ενδιάμεση επανεξέταση λόγω της απουσίας μόνιμης αλλαγής στην αγορά ηλεκτροδίων γραφίτη. Επιπλέον, η ECGA υποστήριξε ότι είναι εικασία να υποθέσουμε ότι η αύξηση της παραγωγής χάλυβα καμίνου ηλεκτρικού τόξου θα οδηγήσει αυτόματα σε έλλειψη ηλεκτροδίων γραφίτη στο μέλλον και σε αύξηση των τιμών των ηλεκτροδίων γραφίτη, και ότι η τρέχουσα κατάσταση μάλλον οδηγεί σε υπερπροσφορά ηλεκτροδίων γραφίτη.
                  
               Ε.   ΠΕΡΑΤΩΣΗ ΤΗΣ ΕΡΕΥΝΑΣ
         
         
                     (45)
                  
                  
                     Η Επιτροπή δεν μπόρεσε, κατά την έρευνά της, να διαπιστώσει την ύπαρξη μόνιμων αλλαγών στην παγκόσμια αγορά ηλεκτροδίων γραφίτη σύμφωνα με το άρθρο 11 παράγραφος 3 του βασικού κανονισμού αντιντάμπινγκ και το άρθρο 19 του βασικού κανονισμού κατά των επιδοτήσεων.
                  
               
                     (46)
                  
                  
                     Συνεπώς, η Επιτροπή κατέληξε στο συμπέρασμα ότι η μερική ενδιάμεση επανεξέταση σχετικά με τις εισαγωγές του υπό εξέταση προϊόντος καταγωγής Ινδίας πρέπει να περατωθεί.
                  
               
                     (47)
                  
                  
                     Η παρούσα απόφαση είναι σύμφωνη με τη γνώμη της επιτροπής που συστάθηκε με το άρθρο 15 παράγραφος 1 του κανονισμού (ΕΕ) 2016/1036,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Περατώνεται η μερική ενδιάμεση επανεξέταση που περιορίζεται στη ζημία από τα μέτρα αντιντάμπινγκ και τα αντισταθμιστικά μέτρα που εφαρμόζονται στις εισαγωγές ορισμένων συστημάτων ηλεκτροδίων γραφίτη καταγωγής Ινδίας [τα οποία επί του παρόντος υπάγονται στους κωδικούς ΣΟ ex 8545 11 00 (κωδικός TARIC 8545110010) και ex 8545 90 90 (κωδικός TARIC 8545909010)].
         
         
            Άρθρο 2
            Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 30 Οκτωβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21.
         
            (2)  ΕΕ L 176 της 30.6.2016, σ. 55.
         
            (3)  Εκτελεστικός κανονισμός (ΕΕ) 2017/422 της Επιτροπής, της 9ης Μαρτίου 2017, για την επιβολή οριστικού δασμού αντιντάμπινγκ στις εισαγωγές ορισμένων συστημάτων ηλεκτροδίων γραφίτη καταγωγής Ινδίας, ύστερα από επανεξέταση ενόψει της λήξης της ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου, ΕΕ L 64 της 10.3.2017, σ. 46.
         
            (4)  Εκτελεστικός κανονισμός (ΕΕ) 2017/421 της Επιτροπής, της 9 Μαρτίου 2017, για την επιβολή οριστικού αντισταθμιστικού δασμού στις εισαγωγές ορισμένων συστημάτων ηλεκτροδίων γραφίτη καταγωγής Ινδίας, ύστερα από επανεξέταση ενόψει της λήξης της ισχύος των μέτρων σύμφωνα με το άρθρο 18 του κανονισμού (ΕΕ) 2016/1037 του Ευρωπαϊκού Κοινοβουλίου και του Συμβουλίου, ΕΕ L 64 της 10.3.2017, σ. 10.
         
            (5)  Ανακοίνωση για την έναρξη μερικής ενδιάμεσης επανεξέτασης των μέτρων αντιντάμπινγκ και των αντισταθμιστικών μέτρων που εφαρμόζονται στις εισαγωγές ορισμένων συστημάτων ηλεκτροδίων γραφίτη καταγωγής Ινδίας, ΕΕ C 67της 2.3.2020, σ. 11.
         
            (6)  Βλέπε, για παράδειγμα, τις δηλώσεις της Showa Denko σχετικά με τα οικονομικά αποτελέσματα (https://www.sdk.co.jp/english/ir/library/results.html), του Αυγούστου του 2019, «Μειώσαμε τις προβλέψεις μας για τον αριθμό πωλήσεων ηλεκτροδίων γραφίτη κατά το τρέχον έτος κατά 15 %. Θα μειώσουμε την παραγωγή μας ηλεκτροδίων γραφίτη κατά κύριο λόγο στην Ευρώπη λόγω της οικονομικής επιβράδυνσης στον εν λόγω τομέα», του Νοεμβρίου του 2019 «Σε σύγκριση με τον Αύγουστο, η παραγωγή χάλυβα μειώθηκε περαιτέρω στην Ευρώπη λόγω της οικονομικής επιβράδυνσης. Ως εκ τούτου, έχουμε αυξήσει το ποσοστό της μείωσης της παραγωγής που αγγίζει το 30 % περίπου», και του Φεβρουαρίου του 2020 σχετικά με το προγραμματισμένο κλείσιμο του εργοστασίου για πείρους στη Γερμανία. Η τελευταία αυτή ανακοίνωση Τύπου αναφέρεται επίσης στην ιδιαίτερη κατάσταση της περιόδου 2017-2018, σε μια αναμενόμενη επάνοδο σε σταθερές συνθήκες στο μέλλον και αναφέρει ότι «ινδικά ηλεκτρόδια διοχετεύονται στην ευρωπαϊκή αγορά.».
         
            (7)  Βλέπε, για παράδειγμα, δημόσια έκθεση της HEG του Φεβρουαρίου 2020 ( https://hegltd.com/results-presentation/) στην οποία αναφέρεται ότι «οι τιμές των ηλεκτροδίων έχουν διορθωθεί τα τελευταία τρίμηνα» καθώς «Από το προηγούμενο έτος, οι τιμές των ηλεκτροδίων σημείωναν συνεχώς πτώση κάθε τρίμηνο, ώστε να αντικατοπτρίζονται οι συνθήκες της αγοράς. Καθώς ο πελάτης προέβη σε υπέρογκες αγορές το 2018 και το πρώτο εξάμηνο του 2019, οι νέες αγορές μειώθηκαν σε πιο φυσιολογικά επίπεδα.» και «όπως συνέβη σε παγκόσμιο επίπεδο, έτσι και εμείς προσαρμόσαμε τα επίπεδα παραγωγής ώστε να αντανακλούν τη ζήτηση της αγοράς».
         
            (8)  Βλέπε, για παράδειγμα, την ετήσια έκθεση GrafTech 2019 ( https://www.graftech.com/investors/default.aspx#events) με τίτλο «Οι τιμές έχουν ιστορικά κυκλικό χαρακτήρα, αντικατοπτρίζοντας τις τάσεις της ζήτησης στον παγκόσμιο κλάδο παραγωγής χάλυβα των ΟΛΔ για την παραγωγή χάλυβα και την παροχή ηλεκτροδίων γραφίτη. […]. Μετά τον σημαντικό εξορθολογισμό της παραγωγής ηλεκτροδίων γραφίτη σε παγκόσμιο επίπεδο, την ανάκαμψη της παραγωγής χάλυβα των ΟΛΔ, την πτώση των τιμών παλαιοσιδήρου, τις μειώσεις των κινεζικών εξαγωγών χάλυβα και την περιορισμένη προσφορά βελονοειδούς οπτάνθρακα, οι τιμών άμεσης παράδοσης ηλεκτροδίων γραφίτη άρχισαν να αυξάνονται στα τέλη του 2017 και έφθασαν σε πρωτοφανώς υψηλά επίπεδα το 2018. Οι εν λόγω τιμές ρεκόρ άρχισαν να υποχωρούν το 2019, σημειώνοντας πτώση κατά 25 % κατά τη διάρκεια του έτους. Αναμένουμε πρόσθετες μειώσεις το 2020» και δημόσια έκθεση της Showa Denko του Αυγούστου του 2020 (https://www.sdk.co.jp/english/ir/library.html). «Οι ηλεκτροπαραγωγοί χάλυβα εξακολουθούν να προσαρμόζουν το απόθεμα των ηλεκτροδίων γραφίτη από το δεύτερο εξάμηνο του 2019. [...] [το κλείσιμο της γερμανικής μονάδας μας και η προσωρινή διακοπή λειτουργίας της αυστριακής μονάδας μας] θα έχουν ως αποτέλεσμα την επανεξισορρόπηση της παραγωγικής ικανότητας στην Ευρώπη σύμφωνα με την προβλεπόμενη ζήτηση ηλεκτροδίων γραφίτη.»
         
            (9)  Βλέπε, για παράδειγμα, Mirchandani, N, “Graphite Electrode Makers’ Woes Intensify as China Shadow Looms,” («Τα δεινά εντείνονται, καθώς η σκιά της Κίνας ξεπροβάλλει απειλητικά») Bloomberg, 13 Ιουνίου 2019, ή Shaw, S., “Graphite: CIMM Group of China plans European synthetic graphite electrode plant,” («Γραφίτης: Ο όμιλος CIMM της Κίνας σχεδιάζει ευρωπαϊκό εργοστάσιο ηλεκτροδίων συνθετικού γραφίτη») Roskill, 28 Οκτωβρίου 2019.